Temeljem Odluke Skupštine o postupku provedbe Internog natječaja Zajednice tehničke kulture Zadarske županije za (su) financiranje udruga članica u 2026. godini i natječajnoj dokumentaciji (broj: 2026. godine) Zajednica tehničke kulture Zadarske županije raspisuje

**INTERNI NATJEČAJ**

**ZAJEDNICE TEHNIČKE KULTURE ZADARSKE ŽUPANIJE ZA**

**(SU) FINANCIRANJE UDRUGA ČLANICA U 2026. GODINI**

* **Datum raspisivanja natječaja: ponedjeljak, 2. ožujka 2026. godine**
* **Rok za dostavu prijava: utorak, 31. ožujka 2026. godine**

1. **OPIS NATJEČAJA**
   1. **CILJEVI NATJEČAJA**

Opći cilj ovog Internog natječaja Zajednice tehničke kulture Zadarske županije za (su) financiranje punopravnih udruga članica u 2026. godini (u nastavku teksta Natječaj) je dostava programa udruga punopravnih članica Zajednice tehničke kulture Zadarske županije kojima će se povećati kvaliteta djelovanja unutar tehničke kulture na području Grada Zadra i/ili Zadarske županije, te će se na taj način osigurati razvoj i unapređivanje postojećeg standarda djelatnosti tehničke kulture koji zadovoljavaju potrebe Grada Zadra i Zadarske županije kao i očuvanje tradicije u tehničkoj kulturi.

Specifični cilj ovog Natječaja je dostava prijedloga i programa za kvalitetnije provođenje slobodnog vremena djece, mladeži i svih ostalih stanovnika Grada Zadra i Zadarske županije kako bi se ostvarilo osobno usavršavanje, stručno usavršavanje članova udruga i steklo posebna znanja i vještine.

* 1. **PRIORITETI ZA DODJELU SREDSTAVA**

Prioriteti za dodjelu sredstava su popularizacija tehničke kulture na području Grada Zadra i Zadarske županije na način da Zajednica tehničke kulture Zadarske županije osigurava (su) financiranje programa javnih potreba u tehničkoj kulturi udruga punopravnih članica, a to su djelatnosti, aktivnosti, manifestacije, programi/projekti u tehničkoj kulturi od interesa za Grad Zadar i Zadarsku županiju (u nastavku teksta Programi).

Od interesa smatrat će se programi koji potiču razvitak i promidžbu tehničke kulture, programi odgoja, obrazovanja i osposobljavanja djece i mladeži za stjecanje tehničkih, tehnoloških i informatičkih znanja i vještina, koji obuhvaćaju aktivnosti djece s posebnim potrebama, programi prekvalifikacija i dokvalifikacija djelatnika i programi organiziranja inventivnog rada, organiziranje izvannastavnih aktivnosti, promaknuća tehnoloških inovacija (sajmovi, izložbe i sl.), programi/projekti nabavke opreme i održavanje objekata tehničke kulture, programi koji su stručno utemeljeni, visoke razine kvalitete, ekonomični, profilirani u odnosu na osnovnu djelatnost prijavitelja, oni programi/projekti koji se odvijaju kontinuirano te pojedinačno i/ili zajednički doprinose ostvarivanju ciljeva i prioriteta financiranja javnih potreba u tehničkoj kulturi Grada Zadra i Zadarske županije. Prijedlozi takvih programa moraju obuhvaćati aktivnosti, poslove i djelatnosti u tehničkoj kulturi koje predstavljaju javne potrebe od interesa za Grad Zadar i Zadarsku županiju, primjerice da trajno i sustavno utječu na razvoj djelatnosti tehničke kulture, omogućuju većem broju djece, mladeži i ostalih dobnih skupina stjecanje tehničkih i tehnoloških znanja i vještina iz različitih područja tehničke kulture, su inovativne i prate najnovija dostignuća u tehničkoj kulturi, koja se kontinuirano provode veći broj godina, okupljaju velik broj djece, mladih i odraslih te postižu zapažene rezultate na domaćoj i međunarodnoj razini, koje u svom provođenju nude suradnju većeg broja subjekata i koje se provode na područjima grada Zadra i/ili Zadarske županije koja su deficitarna sadržajima tehničke kulture.

* 1. **KRITERIJI NATJEČAJA**

Pri ocjenjivanju podnesenih prijedloga, primjenjivat će se sljedeći kriteriji:

* razvoj, poticanje i promicanje tehničke kulture
* kvaliteta i sadržajna inovativnost ponuđenog programa
* programi odgoja, obrazovanja i osposobljavanja djece i mladeži za stjecanje tehničkih, tehnoloških i informatičkih znanja i vještina
* specifični programi odgoja, obrazovanja i osposobljavanja djece i mladeži za stjecanje tehničkih, tehnoloških i informatičkih znanja i vještina koji obuhvaćaju darovitu i djecu s posebnim obrazovnim potrebama
* programi prekvalifikacije i dokvalifikacije djelatnika i programi organiziranja inventivnog rada,
* primjena novih tehnologija, partnerstvo, koprodukcije i umrežavanje
* programi koji potiču stvaralački i znanstveni rad, tehnički odgoj i obrazovanje
* razvojni programi u tehničkoj kulturi, osobito znanstvenog i tehničkog opismenjivanja, posebice mladih
* organiziranje promaknuća tehnoloških inovacija (izložbi, sajmova i sl.)
* programi koji uključuju rad sa specifičnim skupinama/korisnicima
* poticanje sklonosti i sposobnosti za tehničko stvaralaštvo zaposlenog pučanstva
* očuvanje kontinuiteta stvaranja iznimno vrijednih tehničkih dostignuća udruge tehničke kulture i pojedinaca
* nabavka opreme i održavanje objekata tehničke kulture od interesa za jedinice lokalne i područne (regionalne) samouprave
* obnova u domovinskom ratu oštećenih ili uništenih objekata i opreme udruga tehničke kulture
* zaštita kapitalnih objekata tehničke kulture od posebnog značenja za Grad Zadar i Zadarsku županiju
* promicanje tehničke kulture na lokalnoj, nacionalnoj razini i u svijetu te uključenost u europske i međunarodne mreže i projekte
* međunarodne afirmacije postignuća u tehničkoj kulturi od značaja za Grad Zadar i Zadarsku županiju, od nacionalnog značaja
* ekonomičnost i dugoročnost programa
* podrška jedinica lokalne i područne (regionalne) samouprave u ostvarivanju programa
* podrška međunarodnih vladinih i nevladinih organizacija u ostvarivanju programa
* financijska potpora iz drugih izvora
  1. **UKUPNA VRIJEDNOST NATJEČAJA I PLANIRANI IZNOSI**

Ukupna planirana vrijednost Natječaja iznosi **41.000,00 EUR** od čega se **27.000,00 EUR** isključivo odnosi na financiranje udruga članica Zajednice koje obavljaju djelatnosti u tehničkoj kulturi na području Grada Zadra iz sredstava osiguranih za programe javnih potreba u tehničkoj kulturi Grada Zadra za 2026. godinu (iz proračuna Grada Zadra) i **14.000,00 EUR** za udruge članice koje obavljaju djelatnosti u tehničkoj kulturi na području Zadarske županije i Grada Zadra iz sredstava osiguranih za programe javnih potreba u tehničkoj kulturi Zadarske županije za 2026. godinu (iz proračuna Zadarske županije).

Planirani iznosi koji će se dodjeljivati kreću se od 100,00 EUR, do najviše 4.000,00 EUR.

Svaka udruga može prijaviti (1) jedan program.

Udruga može tražiti do 100% iznosa za financiranje programa.

Udruga može prijaviti program koji je sufinanciran iz drugog izvora u određenom postotku ukupnog iznosa programa, u kom slučaju je udruga dužna navesti izvor i iznos sufinanciranja u Obrascu prijave programa i u obrascu proračuna programa.

Sredstva će se dodjeljivati uzimajući u obzir kriterije Natječaja, putem *Obrasca za vrednovanje kvalitete programa.* Sredstva se dodjeljuju do utroška predviđenog iznosa, a obzirom na predviđenu brojnost aktivnosti u navedenom razdoblju, postoji mogućnost djelomičnog financiranja programa neke udruge.

* 1. **OGRANIČENOST PROVEDBE**

S obzirom na to da sredstva za (su) financiranje udruga članica **nisu dostupna** Zajednici raspisom ovog natječaja, ista će se dodijeliti u maksimalnom iznosu ukupne vrijednosti isključivo ako budu pravovremeno i u planiranom iznosu osigurana od strane davatelja financijskih sredstava tj. iz proračuna Zadarske županije i Grada Zadra za usvojene Programe javnih potreba u tehničkoj kulturi za 2026. godinu.

1. **OPĆI UVJETI NATJEČAJA**
   1. **VRIJEME TRAJANJA PROGRAMA**

Program se provodi tijekom 2026. godine, od 1. siječnja 2026. godine, a može trajati najdulje do 31. prosinca 2026. godine. Prihvatljivi troškovi su oni koji su napravljeni od 1.1.2026.-1.12.2026. godine.

* 1. **PRIHVATLJIVI PRIJAVITELJI**
* prijavu mogu podnijeti punopravne udruge članice Zajednice tehničke kulture Zadarske županije upisana u Registar neprofitnih organizacija pri Ministarstvu financija RH i Registar udruga RH s važećim mandatima tijela upravljanja i zastupanja,
* udruga je uredno ispunila obaveze iz svih prethodno sklopljenih ugovora o financiranju iz proračuna Grada Zadar i Zadarske županije te drugih javnih izvora,
* protiv osobe ovlaštene za zastupanje i voditelja/ice programa ne vodi se kazneni postupak i nije pravomoćno osuđena za kaznena djela i prekršaje definirane Uredbom o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge (NN 26/15; 37/21),
* nema dugovanja s osnove plaćanja doprinosa za mirovinsko i zdravstveno osiguranje i plaćanja poreza te drugih davanja prema državnom proračunu i Proračunu Grada Zadra i Zadarske županije,
* prijavitelj mora osigurati ljudske i materijalne resurse za provedbu prijavljenoga programa/aktivnosti,
* prijavitelj mora provoditi transparentno financijsko poslovanje u skladu sa zakonskim propisima,
* program mora isticati pripadnost Zajednici tehničke kulture Zadarske županije.
  1. **NEPRIHVATLJIVI PRIJAVITELJI**
* udruge tehničke kulture koje nisu članice Zajednice tehničke kulture Zadarske županije,
* udruge članice koje imaju dugovanja prema Zajednici i nisu podmirili obaveze po prijašnjem programu,
* udruge članice kod kojih je pokrenut postupak likvidacije,
* udruge članice koje nisu upisane u Registar neprofitnih organizacija i Registar udruga i koje nisu uskladile poslovanje sa Zakonom o udrugama.
  1. **PREDNOST PRI ODOBRAVANJU FINANCIJSKIH SREDSTAVA**

Prednost pri dodjeli sredstava imaju udruge čiji se programi odnose na popularizaciju tehničke kulture u Gradu Zadru i/ili Zadarskoj županiji, odgoj, obrazovanje i osposobljavanje svih dobnih skupina za stjecanje tehničkih, tehnoloških i informatičkih znanja i vještina, s posebnim naglaskom na rad s djecom i mladima.

* 1. **PRIHVATLJIVI I NEPRIHVATLJIVI TROŠKOVI KOJI ĆE SE FINANCIRATI NATJEČAJEM**

Prihvatljivim troškovima smatrat će se isključivo troškovi koji su:

* neophodni za provedbu programa koji je predmet dodjele financijskih sredstava,
* navedeni u ukupnom predviđenom proračunu programa/projekta,
* nastali od strane korisnika u razdoblju provedbe programa, u skladu s ugovorom,
* mogu biti identificirani i provjereni, te su računovodstveno evidentirani kod korisnika financiranja, prema važećim propisima o računovodstvu neprofitnih organizacija,
* koji su umjereni, opravdani i u skladu sa zahtjevima racionalnog financijskog upravljanja, sukladno načelima ekonomičnosti i učinkovitosti.

**2.5.1. Pregled vrsta prihvatljivih troškova**

Vrsta prihvatljivih troškova u realizaciji programa:

* troškovi osposobljavanja i usavršavanja osnovnoškolske, srednjoškolske i studentske populacije, troškovi osposobljavanja i usavršavanja stručnih osoba voditelja, troškovi opreme potrebne za osposobljavanje i usavršavanje,
* troškovi održavanja opreme, najam prostora i/ili opreme,
* troškovi natjecanja (kotizacija, troškovi prijevoza),
* troškovi organiziranja izložbi, predavanja, natjecanja, smotri,
* troškovi obilježavanja obljetnica i/ili bitnih datuma za djelovanje udruga,
* troškovi potrošne robe,
* troškovi podugovaranja neophodni za provedbu programa,
* administrativni troškovi,
* troškovi koji izravno proistječu iz zahtjeva ugovora, uključujući troškove financijskih usluga,
* troškovi nabavke opreme nužne za provedbu programa koja mora biti specificirana po vrsti i iznosu,
* troškovi usluga pod uvjetom da su u skladu s tržišnim cijenama,
* troškovi prijevoza i/ili javnog prijevoza prema pravilima Zajednice tehničke kulture Zadarske županije,
* troškovi tiskanja, grafičkih usluga, medijskog oglašavanja i promidžbe,
* autorski honorari, umjetnički honorari, ugovori o djelu
* troškovi autorskih prava,
* troškovi reprezentacije u okviru izravne aktivnosti programa,
* ostali neophodni troškovi neposredno povezani s provedbom programa.

Osim izravnih, Korisniku sredstava može se odobriti i pokrivanje dijela neizravnih troškova kao što su energija, voda, uredski materijal, sitan inventar, telefon, pošta i drugi indirektni troškovi koji nisu povezani isključivo sa provedbom programa.

**2.5.2. Termin prihvatljivosti troška**

Prihvatljivi troškovi su oni koji su napravljeni od 1.1.2026. do 1.12.2026. godine.

**2.5.3. Pregled vrsta neprihvatljivih troškova**

Vrsta neprihvatljivih troškova:

* dugovi i stavke za pokrivanje gubitaka ili dugova,
* dospjele kamate,
* kazne, financijske globe i troškovi sudskih sporova,
* stavke koje se već financiraju iz drugih izvora,
* donacije u dobrotvorne svrhe,
* zajmovi trećim stranama,
* ulaganja u kapital ili kreditna ulaganja, jamstveni fondovi,
* troškovi nastali prije početka programa/projekta,
* ostali troškovi koji nisu izravno vezani uz provedbu programa ili nisu neophodni za provedbu programa,
* troškovi alkoholnih pića,
* putni troškovi koji nisu direktno povezani sa programom,
* drugi troškovi koji nisu nužni za provedbu programa,
* troškovi koji se odnose na plaćanje režijskih troškova koji glase na ime fizičke osobe,
* troškovi koji su nastali izvan termina prihvatljivosti.

1. **POSTUPAK PRIJAVE I ROKOVI**

Prijava programa se smatra potpunom ako sadrži ispunjeni ovjereni i potpisani:

* **PRIJAVNI OBRAZAC 1. - Obrazac opisa programa** u koji se unose tekstualni podaci o programu koji se prijavljuje. Sadrži opis svih aktivnosti, razdoblja provedbe, ciljeve, korisnike, izvore financiranja, rezultate i održivost.
* **PRIJAVNI OBRAZAC 2. - Obrazac proračuna programa** u koji se unose planirani troškovi koji će nastati provođenjem programa. Upisuju se sve kategorije troškova koji mogu nastati provođenjem (izravne i neizravne). U stupac „Sredstva drugih donatora“ potrebno je unijeti procijenjene iznose koji se očekuju iz izvora Grada Zadra i/ili Zadarske županije kroz cjelokupan program javnih potreba u tehničkoj kulturi kao i iznose ostalih donatora. Prema potrebi stupci se dodaju ili miču.
* **IZJAVA O TOČNOSTI I ISTINITOSTI PODATAKA**

Obrasci se popunjavaju korištenjem računala i moraju biti ispunjeni hrvatskim jezikom.

Ispunjeni, ovjereni i potpisani obrasci dostavljaju se Zajednici elektroničkom poštom na: [info@ztkzd.hr](mailto:info@ztkzd.hr), zemaljskom poštom (preporučeno), kurirskom službom ili osobno na adresu Zajednice: R. Boškovića 5, 23000 Zadar u periodu **od 2. ožujka do 31. ožujka 2026. godine** (s naznakom *Interni natječaj 2026.).*

U slučaju da se prijava šalje poštom, ista se smatra dostavljenom u roku ako je na prijamnom žigu razvidno da je zaprimljena u pošti do dana 31. ožujka 2026. godine do 23:59 sati. U slučaju da se prijava šalje elektroničkom poštom, ista se smatra dostavljenom u roku ako je e-mail isporučen do dana 31. ožujka 2026. godine do 23:59 sati. U slučaju da se prijava dostavlja osobno, istu treba dostaviti imajući u vidu radno vrijeme Zajednice.

1. **ZAPRIMANJE PRIJAVA, FORMALNA I ADMINISTATIVNA PROVJERA, PRIGOVOR**

Prijava programa se smatra potpunom ako sadrži prijavne obrasce kako je navedeno u 3. točki. Svakoj prijavi se dodjeljuje broj prijave te se radi ispis prijave, to jest ista se urudžbira i ulaže u poseban registrator. Za praćenje prijave odgovorna je Stručna služba Zajednice. Formalna provjera provodi se nakon isteka roka Natječaja i provodi je Stručna služba Zajednice. Formalnom provjerom utvrđuje se sadrži li prijava svu obveznu dokumentaciju, ako je dostavljena u skladu s navedenim rokom, ako je udruga ispunila sve ugovorene obaveze prema Zajednici na temelju prijašnjih ugovora o financijskoj potpori, te ima urednu registraciju u Registru udruga. Prijavitelji mogu naknadno dopuniti formalne nedostatke prijave (npr. pečat, potpis ili obrasce), pod uvjetom da se time ne mijenja sadržaj projekta niti iznos financiranja, te da nedostatak nije bitan za ocjenjivanje.

Stručna služba dalje izrađuje popis prijava koji su zadovoljili formalne uvjete i popis onih prijavitelja koji nisu zadovoljili formalne uvjete natječaja.

Prijavitelji koji nisu zadovoljili formalne uvjete natječaja, Stručna služba će obavijestiti elektroničkim putem. Programi takvih udruga neće biti upućeni u postupak stručnog vrednovanja. Sve udruge čije prijave budu odbijene iz razloga neispunjavanja propisanih formalnih uvjeta Natječaja imaju pravo u roku od 8 (osam) dana od dana zaprimanja obavijesti podnijeti prigovor Stručnoj službi Zajednice, te će u roku od 8 (osam) dana predsjednik Zajednice, temeljem mišljenja Izvršnog odbora Zajednice, odlučiti o podnijetom prigovoru. Prigovor se podnosi isključivo elektroničkom poštom na: info@ztkzd.hr (obavezno naznačiti da se prigovor podnosi vezano uz Interni natječaj Zajednice tehničke kulture zadarske županije za (su) financiranje udruga članica u 2026. godini). U slučaju prihvaćanja prigovora, prijava će biti dodana na popis prijavitelja koji su ispunili uvjete Natječaja. U slučaju neprihvaćanja, prijava će biti konačno odbijena.

1. **PROCJENA PROGRAMA**

*Radno tijelo za pripremu i provedbu internog natječaja Zajednice tehničke kulture Zadarske županije za (su) financiranje udruga članica u 2026. godini* (u tekstu Radno tijelo) jesu članovi Izvršnog odbora Zajednice i zainteresirani članovi Skupštine Zajednice dobrovoljnom prijavom, a imajući u vidu zastupljenost udruga punopravnih članica.

Radno tijelo ocjenjuje kvalitetu samo onih programa koji su zadovoljili formalne uvjete natječaja putem *Obrasca za vrednovanje kvalitete programa.*

Član Radnog tijela ispunjava *Obrazac za vrednovanje kvalitete programa* za svaku pojedinačnu prijavu izuzev one udruge čiji je član u Skupštini Zajednice. Svaki član Povjerenstva procjene programa potpisuje Izjavu o nepristranosti i povjerljivosti. Ukupan zbroj bodova pojedinačne prijave dijeli se na broj ocjenjivača te se izračunava prosječna vrijednost pojedinog programa nakon čega Radno tijelo donosi Prijedlog odluke o (su) financiranju programa iz izvora sredstava Grada Zadra i Prijedlog odluke o (su) financiranju programa iz izvora sredstava Zadarske županije.

Prijedlog odluka sadrži za svaku prijavu, uz iznose financiranja, i obrazloženja predloženoga iznosa (opisna ocjena) za financijsku potporu kao i mogući komentari i/ili ostale primjedbe.

Prijedlozi odluka dostavljaju se Izvršnom odboru na konačno usvajanje.

**Kriteriji za ocjenjivanje kvalitete prijedloga programa ili projekta su sljedeći:**

U obrascu se brojčano boduju slijedeće karakteristike:

* Kvaliteta programa i aktivnosti (0-30 bodova)
* Kvaliteta prijavitelja (0-30 bodova)
* Važnost programa za lokalno područje (0-20 bodova)
* Opravdanost troškova (0-20 bodova)

1. **ODLUKA O (SU) FINANCIRANJU PROGRAMA**

Odluku o (su) financiranju programa za 2026. godinu donosi Izvršni odbor Zajednice tehničke kulture Zadarske županije nastavno na ocjenjene programe Radnog tijela za procjenu programa. Odluka se donosi za sve programe odjednom i sadrži iznos financiranja po pojedinom programu kao i izvoru financiranja, dakle iz sredstava Grada Zadra ili iz sredstava Zadarske županije ovisno o raspoloživosti sredstava. Odlukom se formira rang lista kvalitete programa. Ukoliko se zbog ukupnog iznosa raspoloživih sredstava neki programi neće moći financirati u cijelosti, razlozi će biti navedeni u obrazloženju.

Svi prijavitelji, čije su prijave ušle u postupak ocjenjivanja, biti će obaviješteni o donesenoj odluci dodjele financijskih sredstava pismenim putem (elektroničkom poštom), kao i objavom na stranici [www.ztkzd.hr](http://www.ztkzd.hr). Svi prijavitelji, čije su prijave ušle u postupak ocjenjivanja, na traženje imaju pravo uvida u opisnu ocjenu samo vlastite prijave. Pisani zahtjev za uvid potrebno je poslati na e-mail Zajednice: [info@ztkzd.hr](mailto:info@ztkzd.hr) u roku od 8 (osam) dana od dana primanja obavijesti o rezultatima natječaja.

S obzirom na to da sredstva za (su) financiranje udruga članica nisu dostupna Zajednici raspisom ovog natječaja, ista će se dodijeliti u maksimalnom iznosu ukupne vrijednosti isključivo ako budu pravovremeno i u planiranom iznosu osigurana od strane davatelja financijskih sredstava tj. iz proračuna Zadarske županije i Grada Zadra za usvojene Programe javnih potreba u tehničkoj kulturi za 2026. godinu.

1. **PRIGOVOR NA ODLUKU**

Prigovori se podnose Izvršnom odboru Zajednice u pisanom obliku na e-mail Zajednice: [info@ztkzd.hr](mailto:info@ztkzd.hr) u roku od 8 (osam) dana od dana objave rezultata Natječaja ili, u slučaju korištenja prava na uvid u ocjenu, od dana izvršenog uvida. Prigovor se ne može podnositi na visinu dodijeljenih sredstava niti protiv odluke o odobravanju sredstava drugoj udruzi. Prigovor može podnijeti samo osoba ovlaštena za zastupanje udruge, mora sadržavati obrazloženje prigovora, žig i potpis. Rok za donošenje odluke po prigovoru je 8 (osam) radnih dana od dana primitka prigovora. Odluku po prigovoru donosi Izvršni odbor i ona je konačna. Prigovor ne odgađa izvršenje odluke i daljnju provedbu natječajnog postupka. U slučaju prihvaćanja prigovora prijava će biti vraćena u proceduru procjene programa uzimajući u obzir rang listu kvalitete programa iz Odluke. U slučaju neprihvaćanja prigovora, prijava programa je konačno odbijena.

1. **POTPIS UGOVORA**

Ugovaranje programa s udrugama provest će se ako i kada sredstva budu osigurana od strane davatelja financijskih sredstava tj. iz proračuna Zadarske županije i Grada Zadra za usvojene Programe javnih potreba u tehničkoj kulturi za 2026. godinu.

U slučaju da je odobreno samo djelomično financiranje projekta, Zajednica ima obvezu prethodno pregovarati o stavkama proračuna projekta i aktivnostima u opisnom i financijskom dijelu projekta koje treba izmijeniti, čiji postupak je potrebno okončati prije potpisivanja ugovora. Tako izmijenjeni obrasci prijave postaju sastavni dio ugovora.

Sa svakim pojedinim korisnikom dogovorit će se termin potpisa ugovora o (su) financiranju kao i modelima isplata koji ovise o mogućnostima Zajednice. Korisnik je dužan pristupiti dogovorenom terminu potpisa ugovora. Ukoliko korisnik ne pristupi dogovorenom terminu potpisa ugovora bez opravdanog razloga, odnosno ne odazove se dogovorima o potpisu do krajnjeg roka kojeg mu odredi Izvršni odbor, Zajednica će to smatrati odustajanjem od korištenja sredstava. U tom slučaju Zajednica zadržava pravo poništiti odluku o dodjeli sredstava za taj program te raspoloživa sredstva preraspodijeliti sukladno utvrđenoj rang-listi kvalitete programa, na način da ih dodijeli sljedećem programu prema redoslijedu bodovanja ili, ako su pojedini programi prethodno odobreni za djelomično financiranje zbog nedostatka sredstava, raspodijeliti preostali iznos tim programima. Ovakvu preraspodjelu donosi Izvršni odbor Zajednice.

Prilikom potpisa Ugovora korisnici su dužni donijeti revidiranu, ovjerenu originalnu sljedeću dokumentaciju:

1. OBRAZAC OPISA PROGRAMA
2. OBRAZAC PRORAČUNA PROGRAMA
3. POTVRDU POREZNE UPRAVE O NEPOSTOJANJU DUGA PREMA RH (prihvaća se i potvrda pribavljena za potrebe drugih recentnih javnih poziva).
4. POTVRDA O NEKAŽNJAVANJU – dokaz da se ne vodi kazneni postupak protiv osobe ovlaštene za zastupanje i voditelja/ice programa, ne stariji od 6 mjeseci (prihvatljiv je obrazac putem sustava e-građanin)
5. IZJAVA O NEPOSTOJANJU DVOSTRUKOG FINANCIRANJA
6. IZJAVA O FINANCIRANIM PROJEKTIMA IZ JAVNIH IZVORA
7. **PRAĆENJE ODOBRENIH PROGRAMA**

Prijavitelj programa ima obvezu namjenskog korištenja dodijeljenih sredstava, a Zajednica tehničke kulture Zadarske županije pridržava pravo kontinuiranog praćenja namjenskog trošenja dodijeljenih sredstava te preispitivanja troškova u bilo koje vrijeme trajanja financiranja.

1. **PRAVDANJE UTROŠENIH SREDSTAVA, PODNOŠENJE ZAVRŠNOG IZVJEŠTAJA**

Pravdanje sredstava je definirano potpisivanjem ugovora. U njemu je navedeno da će se izvješća o utrošku sredstava opisno i financijsko podnijeti **najkasnije do 1. prosinca 2026. godine**, a prihvatljivi troškovi su oni koji su napravljeni od 1.1.2026. do 1.12.2026. godine.

Izvješća se podnose na propisanim obrascima:

**IZVJEŠTAJNI OBRAZAC 1. - OPISNO IZVJEŠĆE**

Opisno izvješće popunjava se u obrascu Izvješće programa za 2026. godinu koje ponajviše sadrži informacije o cjelokupnom provedenom programu udruge (ne sam aktivnostima koje je su-financirala Zajednica). Uz izvješće udruga prilaže i nekoliko fotografija, objave iz tiska ili portala, anketne listiće i sl. ako je primjenjivo. Izvješće treba biti ispunjeno na računalu, hrvatskim jezikom, potpisano i pečatirano.

**IZVJEŠTAJNI OBRAZAC 2. - FINANCIJSKO IZVJEŠĆE**

Financijsko izvješće popunjava se u obrascu Financijsko izvješće za 2026. godinu. Uz financijsko Izvješće obavezno se trebaju priložiti kopije računa troškova navedenih u troškovniku i ostala financijska dokumentacija. Ukupan iznos doznačenih sredstava od Zajednice mora biti u potpunosti opravdan računima, bankovnim izvodima i ostalom financijskom dokumentacijom. Izvješće treba biti ispunjeno na računalu, hrvatskim jezikom, potpisano i pečatirano. Za sredstva koja nisu utrošena izvršava se obavezan povrat sredstava na račun Zajednice tehničke kulture Zadarske županije najkasnije do 31.12.2026. godine.

Izvješća se šalju poštom, donose osobno ili skenirano elektroničkom poštom na [info@ztkzd.hr](mailto:info@ztkzd.hr) najkasnije **do 1. prosinca 2026. godine**.

1. **PITANJA**

Za sva pitanja vezana uz Natječaj možete se obratiti Stručnoj službi Zajednice na tel. 023/211-754, mob. 099/331-3996 ili e-mail: [info@ztkzd.hr](mailto:info@ztkzd.hr).

1. **ZAVRŠNA ODREDBA**

Korisnici sredstava imaju obavezu isticanja pripadnosti Zajednici tehničke kulture Zadarske županije tijekom izvođenja programa. Pripadnost se pokazuje isticanjem logo-a Zajednice, kao i navođenjem Zajednice tehničke kulture Zadarske županije kao davatelja financija za provođenje programa.